b"\n_START_ARTICLE_\nMon Repos (Korfu)\n_START_SECTION_\nHistorie\n_START_PARAGRAPH_\nMon Repos blev opf\xc3\xb8rt i 1828\xe2\x80\x931831 som sommerresidens for den britiske h\xc3\xb8jkommiss\xc3\xa6r for de Ioniske \xc3\x98ers Forenede Stater, Frederick Adam, og hans anden hustru (en Korfu-bo), Diamantina 'Nina' Palatino. De m\xc3\xa5tte dog forlade villaen kort efter, allerede i 1832, da Adam blev sendt afsted for at g\xc3\xb8re tjeneste i Indien. Villaen blev herefter kun sj\xc3\xa6ldent anvendt som residens for de senere britiske guvern\xc3\xb8rer. I 1833 blev den indrettet som en kunstskole, mens parken blev \xc3\xa5bnet for offentligheden i 1834. Kejserinde Elisabeth af \xc3\x98strig-Ungarn boede i villaen i 1863. Under opholdt forelskede hun sig i \xc3\xb8en, hvor hun senere opf\xc3\xb8rte Achilleion-slottet._NEWLINE_Efter Korfu blev en del af Kongeriget Gr\xc3\xa6kenland i 1864, blev villaen sk\xc3\xa6nket til Kong Georg 1. af Gr\xc3\xa6kenland som en sommerresidens. Han gav den navnet Mon Repos (fransk: mit hvilested). Den gr\xc3\xa6ske kongefamilie benyttede slottet som residens indtil Kong Konstantin 2. forlod landet og gik i eksil i 1967. Slottet gik herefter i forfald, men blev instandsat i 1990'erne._NEWLINE_Flere kongelige er f\xc3\xb8dt p\xc3\xa5 slottet, blandt andet Prins Philip, hertug af Edinburgh i 1921 og Prinsesse Alexia af Gr\xc3\xa6kenland i 1965._NEWLINE_Villaen og dens have tilh\xc3\xb8rer i dag Korfu by. Hovedbygningen bliver anvendt som ark\xc3\xa6ologisk museum."